钦定古今图书集成/明伦汇编/氏族典/第230卷 > 杨宏中
## 钦定古今图书集成/明伦汇编/氏族典/第230卷 > 杨宏中

按《宋史杨宏中传》：“宏中，字克甫，福州人。弱冠补国子生。韩𠈁胄窃弄国柄，窜赵汝愚永州，祭酒李祥、博士
杨简疏救，俱被斥。宏中曰：‘师儒能辨大臣之冤，而诸
生不能留师儒之去，于谊安乎’？众莫应，独林仲麟、徐
范、张道、蒋傅、周端朝五人愿预其议，遂上书乞还祥、
简，不报。𠈁胄大怒，坐以不合上书之罪，六人皆编置”，
宏中送太平州编管，天下号为“六君子。”明年，移福州
听读。嘉泰三年，宁宗幸学，特旨放还。开禧元年，宏中
登进士第，教授南剑州。𠈁胄诛，先以言得罪者，悉加
褒录。嘉定元年，特迁宏中一秩，授户部架阁。俄迁太
学正。八年，迁武学博士、通判潭州。以亲老请祠，差知
武冈军，未受卒。